ธุรกิจประกันภัยพร้อมสู้‘เสรีเบี้ย’
นายประกันเดินหน้าวางกรอบศึกษาเปิดเสรีเบี้ยประกันภัยในอีก 8 ปี
22 ม.ค. 2556

นายประกันเดินหน้าวางกรอบศึกษาเปิดเสรีเบี้ยประกันภัยในอีก 8 ปี 
นายอานนท์ วังวสุ เลขาธิการสมาคมประกันวินาศภัย เปิดเผยว่า ธุรกิจประกันวินาศภัยได้ตั้งคณะกรรมการศึกษาการเปิดเสรีเบี้ยประกันภัย ที่ให้บริษัทประกันวินาศภัยคิดราคาเบี้ยประกันภัยได้ตามต้นทุนของแต่ละบริษัท เพื่อรองรับการเปิดเสรีการค้าโลกในอีก 8 ปีข้างหน้า ที่จะต้องเปิดเสรีทุกธุรกิจ โดยได้นัดประชุมกันครั้งแรกเมื่อวันที่ 21 ม.ค.ที่ผ่านมา โดยคณะกรรมการชุดดังกล่าว จะศึกษาข้อดีข้อเสียของการเปิดเสรีเบี้ยประกันภัย ที่จะมีผลต่อผู้บริโภคและต่อบริษัทประกันภัย
นอกจากนี้ จะทำการศึกษาถึงวิธีการเปิดเสรีเบี้ยประกันภัยว่า จะเปิดเป็นรายสินค้า หรือเปิดให้คิดเบี้ยได้เสรีในทุกแบบประกันภัย และจะเริ่มเปิดในปีไหน อย่างไร เพราะหลังเปิดเสรีการค้าโลกจะต้องเปิดเสรี 100% คือในอีก 8 ปีข้างหน้า 
“นัดแรกเป็นการหารือกัน คิดว่าต้องใช้เวลาประมาณ 1 เดือนถึงจะสรุปออกมาได้ และหลังจากนั้นจะนำเสนอต่อผู้ประกอบการเพื่อให้แสดงความเห็นเข้ามา หลังจากที่ผู้บริหารเสนอความเห็นกลับมา ทางสมาคมจะนำเสนอต่อสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ต่อไป” นายอานนท์ กล่าว
นายอานนท์ กล่าวว่า สำหรับประกันภัยรถยนต์ ทางสมาคมมีข้อมูลพร้อมระดับหนึ่งในเรื่องของการจัดทำกลุ่มรถยนต์ที่มีความละเอียดมากขึ้นจากเดิมที่มีเพียง 5 กลุ่ม เป็น 20 กลุ่ม ซึ่งมีความละเอียดมากขึ้น สะท้อนต้นทุนที่แท้จริง และรองรับรถยนต์ที่ออกมาใหม่กว่า 1 ล้านคัน ที่มีความหลากหลายได้เป็นอย่างดี
“ในแง่ของประกันภัยรถยนต์ ถือว่าเรามีข้อมูลพร้อมแล้วที่จะเริ่มศึกษาการเปิดเสรีเบี้ยประกันภัยกันใหม่ ซึ่งคิดว่า คปภ.น่าจะเห็นด้วย เพราะข้อมูลที่ได้มาเป็นการศึกษาตามหลักสากล จากบริษัทที่ปรึกษาซึ่งเราจ้างมาทำได้ 2 ปีแล้ว” นายอานนท์ กล่าว